Muistolaatta Helsingin Sofiankadulla.
**Seppo Juhana Hiltunen** (vuoteen 1945 **Virtanen**; 22. toukokuuta 1940 Helsinki – 3. heinäkuuta 2015 Espoo) oli suomalainen kirjakauppias. Hän toimi antikvaarisena kirjakauppiaana Helsingissä vuodesta 1973 lähtien. Nuoren Voiman Liitto myönsi Hiltuselle Nuori Voima -palkinnon 2005.

Elämä ja ura
------------

Hiltunen aloitti antikvariaattiuransa jo nuorena miehenä äidinisänsä Oskari Hiltusen (1890–1964) liikkeessä Yrjönkadulla. Hiltunen kirjoitti ylioppilaaksi Helsingin normaalilyseosta 1958. Hän suoritti nopeasti merkonomintutkinnon Suomen liikemiesten kauppaopistosta 1960 ja toimi pitkään Vakuutus Oy Pohjolan ja Metallityöväen liiton palveluksessa. Samalla hän suoritti opintoja Helsingin yliopistossa aineyhdistelmänään filosofia, yleinen historia ja kansatiede ja valmistui filosofian maisteriksi 1970. Vuonna 1969 valmistuneen gradun aihe oli Platon ja demokratia. Hiltusen kiinnostus Platoniin säilyi koko loppuelämän ajan.

Ensimmäisen oman antikvariaattinsa Hiltunen perusti Torkkelinkadulle (1973–1976). Sittemmin hän piti liikettä myös Viherniemenkadulla Hakaniemen torin laidalla (1976–2009) ja Sofiankadulla (1985–2015). Hiltunen pyrki toiminnallaan edistämään koko antikvariaattialaa. Hän oli mukana ajamassa uudistuksia ja käytti julkisuuttaan hyväksi tuodakseen positiivista mainetta antikvaarisille kirjakaupoille. Ammatissaan kerryttämäänsä kokemusta hän jakoi epäitsekkäästi muille toimien monen aloittelevan kauppiaan mentorina ja taustavaikuttajana.

Hiltunen tunnettiin poikkeuksellisen halvasta hintatasostaan, minkä johdosta hän sai kollegoiltaan pisteliääksi tarkoitetun lempinimen "Halpa-Hiltunen". Halvat hinnat eivät kuitenkaan kertoneet huonosta tasosta, vaan se oli edellytys kirjojen liikkuvuudelle, joka oli Hiltusen mukaan tärkeä asia. Hän oli sitä mieltä, että tiede hyötyi enemmän siitä, että hän myi sitä, kuin siitä, että hän tekisi itse sitä.

Hiltusen antikvariaatti Sofiankadulla Senaatintorin kupeessa muodostui yhdeksi Helsingin maamerkeistä. Hänen antikvariaattinsa mainitaan jopa Helsinki-aiheisessa lautapelissä "Nähdään kellon alla". Antikvariaatti Sofia sijaitsee nykyisin muutaman korttelin päässä osoitteessa Vuorikatu 5.

Lähteet
-------

* Strang, Jan: *Antikvariaateillakin on kohtalonsa: Suomen antikvaarisen kirjakaupan historia*, s. 146–149. Helsinki: Antiikki-Kirja, 1999. ISBN 951-98135-0-0.
* Hagelstam, Cecil ym. (toim.): *Elämäntapana antikvariaatti: Juhlakirja Seppo Hiltusen täyttäessä 60 vuotta 22.5.2000*. Helsinki: C. Hagelstamin antikvaarinen kirjakauppa, 2000. ISBN 951-973-605-0.

### Viitteet

1. ↑  Kuolinilmoitus. *Helsingin Sanomat* 11.7.2015, s. C 17.
2. 1 2 3 4 5 6  Hagelstam, Cecil – Sarmaja, Olli: Seppo Hiltunen 1940–2015: Kirjakauppias ja herrasmies. (Muistokirjoitus.) *Helsingin Sanomat*, 18.7.2015, s. C 18.  Sanoma. Artikkelin verkkoversio. Viitattu 18.7.2015.
3. ↑  Hiltunen, Seppo: *Platon ja demokratia*. Helsingin yliopisto, 1969.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF
* WorldCat

 |
|  |
| Kansalliset | 
* Yhdysvallat

 |

 |